L’Associació de Veïns del Nucli Antic i l’Almara dedica la seua revista nº23 al 450 aniversari de l’inici de la construcció de les Sitges
2025-07-24

Sobre les mateixes pedres que, fa 450 anys, van començar a gestar el monument més icònic de Burjassot, l’Associació de Veïns del Nucli Antic i l’Almara ha presentat la seua revista núm. 23, dedicada completament al 450 aniversari de l’inici de la construcció de les Sitges (1573-2023). Així, amb un dels Embarronats del Pati de les Sitges com a escenari perfecte, encara que calorós, la presidenta de l’entitat, Inmaculada Ibáñez, acompanyada d’Amparo Blat, va donar la benvinguda a tots els convidats i convidades entre els quals es trobava l’alcalde, Rafa García i el regidor de Cultura i Joventut, Patrimoni i Turisme, Javier Naharros, a més de nombrosos membres de l’equip de Govern i la Corporació Municipal, col·laboradors de la revista, socis i sòcies i veïns i veïnes de Burjassot.

Després d’una conferència impartida per Mª Amparo López Ramírez, sòcia de l’associació i col·laboradora de la revista, sobre el passat, el present i el futur de les Sitges, cadascun dels col·laboradors i col·laboradores va rebre un exemplar de la revista, editada per l’Ajuntament de Burjassot. La presentació de la revista del Nucli Antic i l’Almara va finalitzar amb sorpresa ja que tots els presents que ho van desitjar, van poder baixar fins a les entranyes de les Sitges per a fer una visita guiada, amb el col·laborador Robert Blanes com a guia. Una orxata i una estona per a la tertúlia general, va posar fi a una vesprada especial en el lloc més especial del municipi de Burjassot.